Conforama posa la primera pedra del centre logístic de Llíria
30 de juliol de 2019

Conforama ha iniciat la construcció del centre logístic del polígon de Carrases de Llíria, amb l'acte de col·locació de la primera pedra de la futura instal·lació, que proveirà a les més de 50 botigues que l'empresa té distribuïdes per totes Espanya.

L'alcalde de Llíria, Manolo Civera, i el primer tinent d'alcalde, Joanma Miguel; han estat presents en este acte juntament amb l'empresari i impulsor del projecte, José Luis López Real, el director general de Conforama, David Almeida, i els representants de l'empresa inversora Neinver i la constructora Magna.

Segons els responsables del projecte, s'espera poder escometre les obres en un termini de nou mesos, de manera que el centre logístic puga començar a funcionar a ple rendiment al mes d'abril del 2020.

“És importantíssim per a Llíria que Conforama, una de les empreses líders a Europa, haja triat la nostra ciutat per a la construcció d'un centre logístic d'esta magnitud”, ha reconegut el primer edil edetà. “Amb la instal·lació de la planta, a més de donar treball a més de 250 persones, aconseguim projectar la nostra ciutat a la resta del país, ja que la planta proveirà a totes les tendes de la marca a Espanya”.

El centre logístic de Conforama a Llíria comptarà amb unes instal·lacions de 60.000 metres quadrats i un altre edifici administratiu amb més de 1.000 metres quadrats, que preveuen generar una ocupabilitat per a prop de 250 persones.

Durant l'acte, l'empresari José Luis López Real i el grup  Neinver van informar els representants de l'Ajuntament de Llíria que es troben tancant acords, que permetran l'arribada de noves iniciatives i inversió  per a la instal·lació de noves empreses en el polígon industrial de Carrases.